CELEX: 52018PC0092
Language: fi
Date: 2018-03-12
Title: Ehdotus EUROOPAN PARLAMENTIN JA NEUVOSTON DIREKTIIVI Euroopan parlamentin ja neuvoston direktiivin 2009/65/EY ja Euroopan parlamentin ja neuvoston direktiivin 2011/61/EU muuttamisesta kollektiivisten sijoitusrahastojen rajatylittävän markkinoinnin osalta

EUROOPAN KOMISSIO
            Bryssel 12.3.2018
            COM(2018) 92 final
            2018/0041(COD)
            Ehdotus
            EUROOPAN PARLAMENTIN JA NEUVOSTON DIREKTIIVI
             Euroopan parlamentin ja neuvoston direktiivin 2009/65/EY ja Euroopan parlamentin ja neuvoston direktiivin 2011/61/EU muuttamisesta kollektiivisten sijoitusrahastojen rajatylittävän markkinoinnin osalta
            (ETA:n kannalta merkityksellinen teksti)
            {SWD(2018) 54}{SWD(2018) 55}
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Komissio on hyväksynyt tänään pääomamarkkinaunionin syventämiseen tähtäävän toimenpidepaketin sekä tiedonannon ”Toimien vauhdittaminen pääomamarkkinaunionin toteuttamiseksi vuoteen 2019 mennessä”. Paketti sisältää tämän ehdotuksen sekä ehdotuksen asetukseksi, jolla helpotetaan kollektiivisten sijoitusrahastojen rajatylittävää markkinointia ja muutetaan asetuksia (EU) N:o 345/2013
                  1
                ja (EU) N:o 346/2013
                  2
               . Se sisältää myös ehdotuksen katetut joukkolainat mahdollistavasta EU-kehyksestä, ehdotuksen yrityksille suunnatun joukkorahoituspalvelun eurooppalaiset tarjoajat mahdollistavasta kehyksestä, ehdotuksen saatavien siirrosta kolmansille osapuolille aiheutuviin vaikutuksiin sovellettavasta lainsäädännöstä sekä tiedonannon arvopapereita koskevien liiketoimien esineoikeudellisiin vaikutuksiin sovellettavasta lainsäädännöstä.
            
            
               Tällä ehdotuksella muutetaan joitakin direktiivin 2009/65/EY
                  3
                ja direktiivin 2011/61/EU
                  4
                säännöksiä, jotta voitaisiin vähentää sääntelyesteitä sijoitusrahastojen rajatylittävässä markkinoinnissa EU:ssa. Näiden uusien toimenpiteiden odotetaan pienentävän kustannuksia, joita rahastonhoitajille koituu rajatylittävän toiminnan aloittamisesta, ja niillä pyritään tukemaan sijoitusrahastojen rajatylittävän markkinoinnin lisäämistä. Kilpailun lisääntyminen EU:ssa antaa sijoittajille enemmän valinnanvaraa ja vastinetta rahoille.
            
            
               Tämä ehdotus sisältyy komission työohjelmaan 2018
                  5
               , ja sitä on tarkasteltava laajemmassa yhteydessä osana pääomamarkkinaunionia koskevaa toimintasuunnitelmaa
                  6
                ja sen väliarviointia
                  7
               . Suunnitelman tavoitteena on luoda todelliset sisäiset pääomamarkkinat puuttumalla pääomamarkkinoiden hajanaisuuteen, poistamalla sääntelyesteitä, jotka vaikeuttavat talouden rahoittamista, ja parantamalla yritysten mahdollisuuksia hankkia pääomaa. Sääntelyesteet eli jäsenvaltioiden asettamat markkinointivaatimukset, lakisääteiset maksut ja hallinnolliset ja ilmoitusvaatimukset eivät kannusta markkinoimaan rahastoja yli rajojen. Nämä esteet on mainittu palautteessa, jota on saatu pääomamarkkinaunionia koskevaan vihreään kirjaan
                  8
               , finanssipalveluja koskevasta EU:n sääntelyjärjestelmästä esitettyyn kannanottopyyntöön
                  9
                ja sijoitusrahastojen rajatylittävää markkinointia koskevaan julkiseen kuulemiseen
                  10
               . 
            
            
               
                  Sijoitusrahastot ovat sijoitustuotteita, jotka on luotu ainoastaan siinä tarkoituksessa, että niiden avulla voidaan kerätä sijoittajilta pääomaa, joka sijoitetaan kollektiivisesti muodostamalla sijoitussalkkuja eri rahoitusinstrumenteista, kuten osakkeista, joukkolainoista ja muista arvopapereista. EU:ssa sijoitusrahastot voidaan luokitella siirtokelpoisiin arvopapereihin kohdistuvaa yhteistä sijoitustoimintaa harjoittaviin yrityksiin (yhteissijoitusyritykset) ja vaihtoehtoisiin sijoitusrahastoihin, joita hoitavat vaihtoehtoisten sijoitusrahastojen hoitajat. Yhteissijoitusyritykset kuuluvat direktiivin 2009/65/EY soveltamisalaan ja vaihtoehtoiset sijoitusrahastot direktiivin 2011/61/EU soveltamisalaan. Direktiiviä 2011/61/EU täydentää neljä rahastokehystä:
               
            
            
               ·asetus (EU) N:o 345/2013 eurooppalaisista riskipääomarahastoista 
            
            
               ·asetus (EU) N:o 346/2013 eurooppalaisista yhteiskunnalliseen yrittäjyyteen erikoistuneista rahastoista 
            
            
               ·asetus (EU) 2015/760
                  11
                eurooppalaisista pitkäaikaissijoitusrahastoista ja 
            
            
               ·asetus (EU) 2017/1131
                  12
                rahamarkkinarahastoista. 
            
            
               
                  Näiden sääntöjen yhteisenä tavoitteena on helpottaa rajatylittävää markkinointia ja varmistaa samalla hyvä sijoittajansuoja.
               
            
            
               EU:n sijoitusrahastoja koskevat säännöt antavat rahastonhoitajille mahdollisuuden markkinoida ja myös hoitaa rahastojaan koko EU:ssa, joitakin poikkeuksia lukuun ottamatta. EU:n sijoitusrahastot ovat kasvaneet nopeasti, ja vuonna 2017 niiden hoitamien varojen arvo oli yhteensä 14 310 miljardia euroa
                  13
               . Siitä huolimatta EU:n sijoitusrahastomarkkinat ovat yhä pääasiassa kansallisia markkinoita: 70 prosenttia kaikista hoidettavina olevista varoista on sellaisten sijoitusrahastojen hallussa, jotka on rekisteröity ainoastaan kotimaanmarkkinamyyntiä varten.
                  14
                Yhteissijoitusyrityksistä vain 37 prosenttia ja vaihtoehtoisista sijoitusrahastoista vain noin 3 prosenttia on rekisteröity myyntiä varten useammassa kuin kolmessa jäsenvaltiossa. EU:n markkinat ovat rahastojen hoitamien varojen perusteella pienemmät kuin Yhdysvaltojen markkinat. EU:ssa on kuitenkin huomattavasti enemmän rahastoja kuin Yhdysvalloissa (EU:ssa 58 125, Yhdysvalloissa 15 415)
                  15
               . Tämä tarkoittaa sitä, että EU:n rahastot ovat keskimäärin huomattavasti pienempiä. Pienempi koko vaikuttaa kielteisesti mittakaavaetuihin, sijoittajien maksamiin maksuihin sekä tapaan, jolla sijoitusrahastojen sisämarkkinat toimivat.
            
            
               
                  Ehdotuksessa todetaan myös, että on muitakin tekijöitä, jotka vaikeuttavat sijoitusrahastojen markkinoimista EU:ssa yli rajojen, mutta nämä eivät kuuluu ehdotuksen soveltamisalaan. Tällaisia tekijöitä ovat sijoitusrahastoihin ja sijoittajiin sovellettavat kansalliset verojärjestelmät, vertikaaliset markkinointikanavat ja kulttuurisidonnainen kotimaisten sijoitustuotteiden suosiminen.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Tämä ehdotus esitetään yhdessä kollektiivisten sijoitusrahastojen rajatylittävän markkinoinnin helpottamista ja asetusten (EU) N:o 345/2013 ja (EU) N:o 346/2013 ja muuttamista koskevan asetusehdotuksen kanssa. Se sisältää muutoksia joihinkin direktiivissä 2009/65/EY ja direktiivissä 2011/61/EU annettuihin säännöksiin, joita sovelletaan sijoitusrahastojen rajatylittävään markkinointiin. Nämä säännökset yksilöitiin kuormittaviksi tai epäselviksi, ja ne mahdollistivat lisävaatimusten luomisen (ylisääntelyn) kansallisessa täytäntöönpanossa. Nämä muutokset ovat yhdenmukaisia direktiivien muiden tavoitteiden kanssa, joilla pyritään luomaan sijoitusrahastojen sisämarkkinat ja helpottamaan sijoitusrahastojen rajatylittävää markkinointia. Lisäksi ehdotuksessa yhdenmukaistetaan sijoitusrahastoja koskevien eri lainsäädäntöpuitteiden säännöt. Tällä tavoin turvataan ehdotuksen yhdenmukaisuus muiden alaa koskevien säännösten kanssa.
               
            
            
               •Yhdenmukaisuus unionin muiden politiikkojen kanssa
            
            
               
                  Komission ensisijaisena tavoitteena on vahvistaa Euroopan taloutta ja edistää investointeja uusien työpaikkojen luomiseksi. Yksi keskeinen osa Euroopan investointiohjelmaa
                     16
                  , jonka tavoitteena on vahvistaa Euroopan taloutta ja edistää investointeja kaikissa 28 jäsenvaltiossa, on syvempien sisäisten pääomamarkkinoiden eli pääomamarkkinaunionin luominen. Syvemmillä ja yhdentyneillä pääomamarkkinoilla yritysten on helpompi hankkia pääomaa ja säästäjille voidaan kehittää uusia sijoitusmahdollisuuksia.
               
               
                  Tämä ehdotus täydentää näitä pyrkimyksiä, ja se on ensisijainen toimi pääomamarkkinaunionin väliarvioinnissa
                     17
                  , koska se sisältää toimenpiteitä, joiden tavoitteena on poistaa pääomamarkkinoiden esteitä. Ehdotus edistää omalta osaltaan pääomamarkkinoiden yhdentymistä antamalla sijoittajille, rahastonhoitajille ja sijoitusten kohteina oleville yrityksille paremmat mahdollisuudet hyödyntää sisämarkkinoita.
               
            
         
         
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Tämä lainsäädäntötoimi kuuluu jaettuun toimivaltaan Euroopan unionin toiminnasta tehdyn sopimuksen (SEUT) 4 artiklan 2 kohdan a alakohdan mukaisesti. Sen tarkoituksena on helpottaa sijoittautumista ja palvelujen tarjoamista sisämarkkinoilla kehittämällä edelleen SEUT-sopimuksen 49 ja 56 artiklassa vahvistettuja sijoittautumisoikeuden ja palvelujen tarjoamisen vapauden yleisiä periaatteita ja panemalla ne täytäntöön. 
               
               
                  Ehdotus perustuu SEUT-sopimuksen 53 artiklan 1 kohtaan, joka on direktiivin 2009/65/EU (entinen EY 47 artiklan 2 kohta) ja direktiivin 2011/61/EU oikeusperusta. Sijoitusrahastojen sisämarkkinat eivät toimi tällä hetkellä täyden potentiaalinsa mukaisesti sääntelyesteiden takia. Näihin esteisiin kuuluu näiden kahden direktiivin säännösten erilainen täytäntöönpano jäsenvaltioissa, minkä vuoksi sijoitusrahastojen on vaikea hyödyntää täysimääräisesti perussopimusten mukaisia vapauksiaan. Voimassa oleviin sääntöihin ehdotetaan joitakin muutoksia, jotta saadaan aikaan tarvittavaa selkeyttä ja yhdenmukaisuutta. Näillä muutoksilla pyritään puuttumaan yksilöityjen esteiden haitallisiin vaikutuksiin, jotka estävät markkinoille pääsyn rahastonhoitajilta, jotka haluavat tarjota sijoitusrahastojaan toisessa jäsenvaltiossa tarjoamalla palveluja valtioiden rajojen yli tai perustamalla sivuliikkeen toiseen jäsenvaltioon. Ehdotuksessa esitetään yhteissijoitusyrityksiin ja vaihtoehtoisten sijoitusrahastojen hoitajiin sovellettavien sääntöjen yhdenmukaistamista mutta myös uusia toimenpiteitä, joilla poistetaan rahastojen rajatylittävää markkinointia estäviä tekijöitä.   
               
            
            
               •Toissijaisuusperiaate (jaetun toimivallan osalta)
            
            
               
                  Tässä ehdotuksessa noudatetaan Euroopan unionista tehdyn sopimuksen (SEU) 5 artiklassa määrättyä toissijaisuusperiaatetta.
               
               
                  Toissijaisuusperiaatteen mukaan unionin toimia voidaan toteuttaa vain, jos jäsenvaltiot eivät voi yksin saavuttaa asetettuja tavoitteita. Yksilöity ongelma eli sijoitusrahastojen rajatylittävään markkinointiin liittyvät sääntelyesteet ei rajoitu vain yhden jäsenvaltion alueelle. Tämän vuoksi ehdotuksen tavoitteena on varmistaa, että sijoitusrahastopalvelujen sisämarkkinat toimivat jouhevasti, esimerkiksi yhdenmukaistamalla (entisestään) vaatimuksia, jotka koskevat paikallisten järjestelyjen tarjoamista sijoittajille vastaanottavassa jäsenvaltiossa. Lisäksi perussopimuksen mukaisten vapauksien käyttämisen yhdenmukaisuus ja oikeusvarmuus voidaan taata paremmin EU:n tason toimilla.
               
            
            
               •Suhteellisuusperiaate
            
            
               
                  Tässä ehdotuksessa noudatetaan SEU-sopimuksen 5 artiklassa määrättyä suhteellisuusperiaatetta. Ehdotetut toimenpiteet ovat tarpeen, jotta saavutetaan sääntelyesteiden vähentämistavoite sijoitusrahastojen rajatylittävässä markkinoinnissa EU:ssa. Jäljellä olevat sääntelyesteet edellyttävät EU:n toimia, jotka mahdollistavat yhdenmukaistetut puitteet, eivätkä jäsenvaltiot voi pelkästään omilla toimillaan puuttua niihin.
               
            
            
               Tämän ehdotuksen liitteenä oleva vaikutustenarviointi sisältää kustannussäästöistä tehtyjä alustavia arvioita, jotka perustuvat tosiasioihin ja realistisiin oletuksiin. Ehdotuksella vähennetään sijoitusrahastoille sääntöjen noudattamisesta aiheutuvia rasitteita ja kustannuksia, koska sillä poistetaan kuormittavia vaatimuksia, tarpeetonta monimutkaisuutta ja oikeudellista epävarmuutta säännöistä, jotka koskevat rahastojen rajatylittävää markkinointia. Ehdotuksella ei näin ollen ylitetä sitä, mikä on tarpeen ongelmien ratkaisemiseksi EU:n tasolla.
            
            
               •Toimintatavan valinta
            
            
               
                  Tällä ehdotuksella muutetaan direktiiviä 2009/65/EY ja direktiiviä 2011/61/EU. Näin ollen direktiivin valinta näissä direktiiveissä annettujen sääntöjen muuttamiseksi on asianmukaisinta, jotta varmistetaan yksilöityjen esteiden poistaminen.
               
               
                  Tällä ehdotuksella käyttöön otettavien uusien ennakkomarkkinointia ja ilmoituksen peruuttamista koskevien menettelyjen tavoite on yhdenmukainen direktiivin 2009/65/EY ja direktiivin 2011/61/EU tavoitteen eli kollektiivisten sijoitusrahastojen hoitajien markkinoillepääsyn helpottamisen kanssa. Näillä menettelyillä yhdenmukaistetaan joissakin jäsenvaltioissa käyttöön otettuja eroavia käytäntöjä aloilla, joita ei ole yhdenmukaistettu. Kun otetaan huomioon jäsenvaltioiden tarve joko täydentää tai muuttaa kansallista lainsäädäntöään, jolla säännellään sijoitusrahastojen hoitajien pääsyä niiden markkinoille, direktiivi, jolla otetaan käyttöön nämä uudet menettelyt voimassa olevissa EU:n lainsäädäntöpuitteissa, on soveltuvin toimintatapa.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               Valmistellessaan tätä ehdotusta komissio on tehnyt perusteellisen arvioinnin direktiivin 2009/65/EY ja direktiivin 2011/61/EU asiaankuuluvista säännöksistä ja jäsenvaltioiden asettamista lisävaatimuksista.
            
            
               
                  Arviointi on osoittanut, että vaikka sisämarkkinat ovatkin onnistuneet suhteellisen hyvin, niiden koko potentiaalia ei saada käyttöön, koska sijoitusrahastojen rajatylittävää markkinointia haittaavat yhä monet esteet. Voimassa olevat lainsäädäntöpuitteet eivät myöskään tarjoa riittävää avoimuutta sellaisten oikeudellisten vaatimusten ja hallintokäytäntöjen suhteen, jotka jäävät direktiivillä 2009/65/EY ja direktiivillä 2011/61/EU toteutetun yhdenmukaistamisen soveltamisalan ulkopuolelle. Komission tekemä arviointi on osoittanut, että jäsenvaltiot soveltavat hyvin erilaisia lähestymistapoja mainontaa koskeviin vaatimuksiin ja tarkastuksiin. Suuria eroja on myös maksuissa ja palkkioissa, joita kansalliset viranomaiset veloittavat valvontatehtävistä direktiivin 2009/65/EY ja direktiivin 2011/61/EU mukaisesti. Kaikki nämä ovat esteitä, jotka haittaavat sijoitusrahastojen laajempaa rajatylittävää markkinointia.
               
            
            
               •Sidosryhmien kuuleminen
            
            
               
                  Kahdessa kuulemismenettelyssä saadut vastaukset viittaavat siihen, että sisämarkkinoita ei ole voitu hyödyntää täysimittaisesti sijoitusrahastojen rajatylittävää markkinointia vaikeuttavien sääntelyesteiden vuoksi. Ensimmäinen kuulemismenettely käynnistettiin 18. helmikuuta 2015 pääomamarkkinaunionia koskevasta vihreästä kirjasta. Toinen kuuleminen, joka oli kannanottopyyntö finanssipalveluja koskevasta EU:n sääntelyjärjestelmästä, käynnistettiin 30. syyskuuta 2015. 
               
               
                  Toimivaltaisilta viranomaisilta ja Euroopan arvopaperimarkkinaviranomaiselta (EAMV) pyydettiin vielä lisätietoja kansallisista käytännöistä. EAMV suoritti komission pyynnöstä vuonna 2016 toimivaltaisille viranomaisille osoitetun kyselytutkimuksen, jossa pyydettiin tietoja muun muassa lakisääteisiin maksuihin ja markkinointivaatimuksiin liittyvistä nykyisistä kansallisista käytännöistä.
               
            
         
         
            
               
                  Pääomamarkkinaunionia koskevaan vihreään kirjaan ja kannanottopyyntöön saadun palautteen sekä EAMV:n kyselyn perusteella komissio käynnisti 2. kesäkuuta 2016 julkisen kuulemisen sijoitusrahastojen rajatylittävästä markkinoinnista
                     18
                  . Kuulemisessa haluttiin saada käytännön esimerkkejä kohdatuista ongelmista ja näyttöä niiden vaikutuksista täydentämään jo annettua palautetta. Saadakseen runsaasti vastauksia komissio järjesti kiertueita omaisuudenhoitoyhdistysten ja niiden jäsenten kanssa EU:n tärkeimmissä omaisuudenhoitokeskuksissa eli Luxemburgissa, Ranskassa, Irlannissa, Yhdistyneessä kuningaskunnassa, Saksassa ja Belgiassa. Eurooppalaisten ja kansallisten sijoittajayhdistysten kanssa pidettiin useita kokouksia ja puhelinneuvotteluja, ja kuuleminen esiteltiin finanssipalvelujen käyttäjäryhmälle 15. syyskuuta 2016. Vastauksia saatiin yhteensä 64, joista 52 yhdistyksiltä tai yrityksiltä, 8 viranomaisilta tai kansainvälisiltä järjestöiltä ja 4 yksittäisiltä henkilöiltä. Useimmissa vastauksissa annettiin ymmärtää, että sääntelyesteet vaikeuttavat merkittävästi rajatylittävää markkinointia.
               
               
                  Vuonna 2017 EAMV teki komission pyynnöstä ja saadun näytön perusteella seurantatutkimuksen saadakseen lisätietoja jäsenvaltioiden erityisistä markkinointikäytännöistä ja ilmoitusvaatimuksista.
               
               
                  Lisäksi komissio järjesti kokouksia sijoitusrahastoalan edustajien ja eurooppalaisten sijoittajayhdistysten kanssa saadakseen niiltäkin lisätietoja. Kyselylomake lähetettiin 30. toukokuuta 2017 kahdeksalle toimialajärjestölle, jotka edustivat sijoitusrahastojen rajatylittävän markkinoinnin eri aloja. Erityistä huomiota kiinnitettiin siihen, miten voidaan määrittää sääntelyesteistä rajatylittävälle markkinoinnille koituvat kustannukset sekä hyödyt, joita omaisuudenhoitajat ja sijoittajat saisivat, jos nämä esteet poistettaisiin. Saadun palautteen perusteella sääntelyesteistä koituu huomattavia kustannuksia: niiden osuus sijoitusrahaston kokonaiskuluista on 1–4 prosenttia. Lokakuussa 2017 tehtiin vielä kohdennettu tutkimus kuudestakymmenestä tasapuolisesti edustetusta pienestä, keskisuuresta ja suuresta sijoitusrahastosta satunnaistetun ositetun otantamenetelmän perusteella. Tutkimus vahvisti sääntelyesteiden merkityksen ja EU:n tason toimien tarpeellisuuden.
               
               
                  Lisäksi komissio kuuli sidosryhmiä kesäkuussa ja heinäkuussa 2017 alustavassa vaikutustenarvioinnissa
                     19
                  . Omaisuudenhoitajilta, niiden yhdistyksiltä ja rahoitusneuvojien yhdistyksiltä saaduissa viidessä vastauksessa tuettiin komission aloitetta vähentää sijoitusrahastojen rajatylittävän markkinoinnin esteitä.
               
            
            
               •Asiantuntijatiedon keruu ja käyttö
            
            
               
                  Komissio on tukeutunut Morningstarilta
                     20
                   ja EFAMAlta (European Fund and Asset Management Association) sekä yksityisten yritysten markkinaraporteista ja -tutkimuksista peräisin oleviin tietoihin. Lisäksi on tutkittu tieteellistä kirjallisuutta, erityisesti sellaista, jossa käsitellään rajatylittävän markkinoinnin vaikutuksia kilpailuun ja odotettuun kuluttajakäyttäytymiseen.
               
            
            
               •Vaikutustenarviointi
            
            
               
                  Tämän aloitteen valmistelemiseksi tehtiin vaikutustenarviointi.
               
               
                  Sääntelyntarkastelulautakunta antoi vaikutustenarviointiraportin luonnoksesta myönteisen lausunnon 1. joulukuuta 2017 ja suositti siihen vielä parannuksia. Raporttiluonnosta muutettiinkin lautakunnan kommenttien perusteella
                     21
                  . Tärkeimmät lautakunnan suosittamat muutokset liittyivät seuraaviin seikkoihin: 
               
            
            
               ·tekijät, jotka vaikuttavat aloitteen ulkopuolelle jäävään rajatylittävään markkinointiin 
            
            
               ·perusskenaariossa kuvaus viimeaikaisista aloitteista, joilla on (välillistä) vaikutusta rahastojen rajatylittävään markkinointiin 
            
            
               ·vaihtoehtojen rakenne, esittely, arviointi ja vertailu sekä 
            
            
               ·määrällisten menetelmien ja niiden tulosten esittely, dokumentointi ja kelpuutus. 
            
            
               
                  Tarkistettu vaikutustenarviointiraportti ja sen tiivistelmä julkaistaan yhdessä tämän ehdotuksen kanssa
                     22
                  . 
               
               
                  Vaikutustenarviointiraportissa tarkastellaan eri toimintavaihtoehtoja. Niiden arvioinnin perusteella vaihtoehdot ovat seuraavat:
               
            
            
               (a)Kansallisten markkinointivaatimusten pitäisi olla läpinäkyvämpiä kansallisella ja EU:n tasolla. Lisäksi direktiivissä 2011/61/EU olisi vahvistettava yhdenmukainen ennakkomarkkinoinnin määritelmä, ja markkinointiaineiston tarkastamisprosessi olisi rajattava selkeämmin.
            
            
               (b)Lakisääteisten maksujen pitäisi olla läpinäkyvämpiä EU:n tasolla, ja olisi otettava käyttöön korkean tason periaatteet, jotta lakisääteisten maksujen määrittäminen olisi yhdenmukaisempaa.
            
            
               (c)Paikallisia sijoittajia tukevien palvelujen valinta olisi jätettävä sijoitusrahastojen hoitajille, ja sijoittajia varten täytyisi olla suojakeinoja.
            
            
               (d)Markkinointiluvan käyttöä koskevien ilmoitusten päivittämiseen ja peruuttamiseen sovellettavien menettelyjen ja vaatimusten yhdenmukaistamista olisi lisättävä.
            
            
               Yhdessä käytettyinä näillä toimintavaihtoehdoilla voitaisiin vähentää merkittävästi sääntelyesteitä. Ne antavat paremmat mahdollisuudet markkinoida useampia rahastoja rajojen yli, lisäävät kilpailua, vähentävät markkinoiden hajanaisuutta ja antavat sijoittajille enemmän valinnanvaraa EU:ssa. Toimintavaihtoehdoilla on myös välillisiä hyötyjä sosiaalisten ja ympäristövaikutustensa vuoksi. Rajatylittävän markkinoinnin lisääntymisen pitäisi tarjota enemmän mahdollisuuksia investoida sijoitusrahastoihin, joilla on sosiaalisia tai ympäristötavoitteita. Tämä voisi puolestaan vauhdittaa kasvua näillä aloilla.
            
         
         
            
               
                  Toimintavaihtoehtojen odotetaan yhdessä säästävän kaikkien tällä hetkellä valtioiden rajojen yli markkinoitujen sijoitusrahastojen (toistuvia) kustannuksia 306–440 miljoonaa euroa vuodessa. Kertaluonteisten kustannusten osalta säästöjen odotetaan olevan vielä suurempia: 378–467 miljoonaa euroa. Näiden kustannussäästöjen pitäisi kannustaa toimijoita kehittämään enemmän rajat ylittävää toimintaa sekä edistää sijoitusrahastojen sisämarkkinoiden yhdentymistä.
               
               
                  Tämä direktiivi sisältää toimintavaihtoehdot c ja d. Erillinen asetusehdotus sisältää toimintavaihtoehdot a ja b.
               
            
            
               •Sääntelyn toimivuus ja yksinkertaistaminen
            
            
               
                  Tavoitteena on, että sijoitusrahastojen hoitajat, jotka markkinoivat tai aikovat markkinoida rahastojaan EU:ssa yli rajojen, saavuttavat tämän ehdotuksen ansiosta merkittäviä kustannussäästöjä. Säästöillä olisi myönteinen vaikutus erityisesti sellaisiin rahastonhoitajiin, jotka hoitavat pienempää määrää sijoitusrahastoja tai sellaisia sijoitusrahastoja, joissa varat eivät ole merkittäviä, koska tällaiset rahastonhoitajat eivät voi jakaa kustannuksia kovin laajalle.
               
               
                  Vaikka pienet ja keskisuuret yritykset (pk-yritykset) eivät ole tämän ehdotuksen varsinaisena kohderyhmänä, ne hyötyvät kuitenkin ehdotuksesta välillisesti. Sijoitusrahastojen rajatylittävän markkinoinnin lisääntyminen itse asiassa vauhdittaa EU:n sijoitusrahastojen kasvua ja sijoituksia, joita tehdään pk-yrityksiin erityisesti riskipääomarahastoista.
               
            
            
               •Perusoikeudet
            
            
               
                  Tällä ehdotuksella edistetään perusoikeuskirjaan sisältyviä oikeuksia. Tämän aloitteen päätavoitteena on helpottaa perusoikeuskirjan 15 artiklan 2 kohdan mukaista oikeutta tarjota palveluja missä tahansa jäsenvaltiossa ja varmistaa perusoikeuskirjan 21 artiklan 2 kohdan mukaisesti, ettei esiinny kansalaisuuteen perustuvaa syrjintää, myöskään välillistä syrjintää. Ehdotuksessa otetaan myös huomioon perusoikeuskirjan 54 artiklassa määrätty oikeuksien (eli palvelujen tarjoamisen vapauden) väärinkäytön kielto.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole komissioon kohdistuvia talousarviovaikutuksia.
               
            
            
               5.LISÄTIEDOT
            
            
               ·Arviointi
            
            
               Tätä direktiiviä ja kollektiivisten sijoitusrahastojen rajatylittävän markkinoinnin helpottamista ja asetusten (EU) N:o 345/2013 and (EU) N:o 346/2013 ja muuttamista koskevaa asetusta arvioidaan 36 kuukauden kuluttua tämän direktiivin saattamisesta osaksi kansallista lainsäädäntöä. Komissio tukeutuu arvioinnissaan julkiseen kuulemiseen sekä EAMV:n ja toimivaltaisten viranomaisten kanssa käytäviin keskusteluihin.
            
            
               •Ehdotukseen sisältyvien säännösten yksityiskohtaiset selitykset
            
            
               
                  Ehdotus sisältää seuraavat muutokset:
               
            
            
               (1)Direktiivin 2009/65/EY muuttaminen (1 artikla)
            
            
               
                  Direktiivin 2009/65/EY 77 artiklaa ehdotetaan poistettavaksi. Rahastojen rajatylittävän markkinoinnin helpottamista koskevassa asetusehdotuksessa säädetään mainontaa koskevista lujitetuista vaatimuksista. Näitä mainontaperiaatteita sovelletaan kaikkiin omaisuudenhoitajiin, jotka markkinoivat rahastojaan, niiden tyypistä riippumatta. Muutoksella varmistetaan tasapuoliset toimintaedellytykset ja sama sijoittajansuojan taso kaikissa jäsenvaltioissa. 
               
               
                  Direktiivin 2009/65/EY 91 artiklan 3 kohtaa ehdotetaan poistettavaksi. Tässä säännöksessä edellytetään jäsenvaltioiden varmistavan, että yhteissijoitusyritysten rajatylittävää markkinointia niiden alueella koskevista kansallisista laeista, asetuksista ja hallinnollisista määräyksistä on helposti saatavissa tietoa etätietona ja sähköisesti ja kansainvälisellä rahoitusalalla yleisesti käytetyllä kielellä. Rahastojen rajatylittävän markkinoinnin helpottamista koskevassa rinnakkaisessa asetusehdotuksessa annetaan erityissäännöt mainontaan sovellettavien kansallisten lakien ja vaatimusten läpinäkyvyydestä kaikkien kollektiivisten sijoitusrahastojen osalta. Näillä uusilla säännöillä varmistetaan, että EAMV kerää ja julkaisee kattavia, selkeitä ja ajantasaisia tietoja.
               
               
                  Direktiivin 2009/65/EY 92 artiklaa ehdotetaan muutettavaksi. Säännöksessä ei aseteta yhteissijoitusyrityksille velvoitetta paikallisiin järjestelyihin kaikissa niissä jäsenvaltioissa, joissa yhteissijoitusyrityksiä markkinoidaan. Käytännössä kuitenkin useissa jäsenvaltioissa edellytetään niiden alueella sovellettavia järjestelyjä, joiden avulla suoritetaan maksut osuudenhaltijoille, ostetaan takaisin tai lunastetaan osuuksia sekä annetaan saataville tiedot, jotka rahastojen on annettava. Muutamassa jäsenvaltioissa edellytetään myös, että näiden paikallisten järjestelyjen avulla suoritetaan lisätehtäviä, kuten käsitellään valituksia tai hoidetaan paikallinen markkinointi tai oikeudellinen edustus (esimerkiksi yhteydenpito kansalliseen toimivaltaiseen viranomaiseen).
               
               
                  Paikallisten järjestelyjen perustamista koskevat vaatimukset aiheuttavat kustannuksia, ja niillä on vain vähäistä lisäarvoa, kun otetaan huomioon digitaaliteknologian käyttö. Sen vuoksi tällä ehdotuksella kielletään fyysisen läsnäolon vaatiminen. Vaikka tässä ehdotuksessa edellytetään, että kuhunkin jäsenvaltioon, jossa harjoitetaan markkinointitoimintaa, perustetaan järjestelyt merkintöjen tekemistä, maksujen suorittamista tai osuuksien takaisinostoa tai lunastamista varten, siinä sallitaan, että rahastonhoitajat käyttävät sähköisiä tai muita etäviestintävälineitä viestintään sijoittajien kanssa. Tiedot ja viestintävälineet olisi oltava sijoittajien saatavilla sijoittajan sijaintijäsenvaltion virallisilla kielillä.
               
               
                  Direktiivin 2009/65/EY 17 ja 93 artiklaan tehtävillä muutoksilla pyritään saattamaan kansalliset menettelyt yhdenmukaisiksi niiden muutosten kanssa, jotka tehdään yhteissijoitusyrityksiä koskevaan ilmoittamismenettelyyn, kaikissa rahastotyypeissä ja kaikissa jäsenvaltioissa. Jotta säännöistä saadaan yhdenmukaiset ja kollektiivisten sijoitusrahastojen hoitajiin sovellettavista menettelyistä tehokkaammat, toimivaltaisten viranomaisten päätösten ilmoittamiselle tarvitaan täsmälliset määräajat. Täsmälliset määräajat ovat tarpeen myös sen varmistamiseksi, että menettelyt, joilla hallinnoidaan vaihtoehtoisten sijoitusrahastojen hoitajien ilmoitusmenettelyssä toimittamien tietojen muutoksia, saatetaan direktiivin 2011/61/EU mukaisiksi. 
               
            
         
         
            
               
                  Direktiiviin 2009/65/EY lisätään uusi 93 a artikla, jolla täydennetään ilmoitusmenettelyä sellaisia yhteissijoitusyrityksiä koskevilla ehdoilla, jotka päättävät lopettaa markkinointitoimintansa jossakin jäsenvaltiossa. Rahastonhoitajat saavat peruuttaa yhteissijoitusyritystensä markkinointia koskevan ilmoituksen vain, jos enintään 10 sijoittajaa, joiden hallussa on enintään 1 prosentti kyseisen yhteissijoitusyrityksen hoitamista varoista, on sijoittanut kyseiseen yhteissijoitusyritykseen tietyssä jäsenvaltiossa. Kyseisen yhteissijoitusyrityksen kotijäsenvaltion toimivaltaiset viranomaiset todentavat vaatimuksen noudattamisen, mukaan luettuna sijoittajiin ja takaisinostotarjoukseen sovellettava läpinäkyvyyttä ja julkaisemista koskeva vaatimus. Kaikkia ilmoitusvelvoitteita sovelletaan edelleen jäljellä oleviin sijoittajiin sen jälkeen, kun markkinointitoimintaa koskeva ilmoitus on peruutettu jossakin jäsenvaltiossa.
               
            
            
               (2)Vaihtoehtoisten sijoitusrahastojen hoitajia koskevan direktiivin muuttaminen (2 artikla)
            
            
               
                  Direktiivin 2011/61/EU 4 artiklan 1 kohtaan ehdotetaan lisättäväksi ennakkomarkkinointia koskeva määritelmä. Lisäksi siihen ehdotetaan lisättäväksi uusi 30 a artikla, jossa säädetään ehdoista, joiden mukaisesti unioniin sijoittautunut vaihtoehtoinen sijoitusrahasto voi harjoittaa ennakkomarkkinointia. On tärkeää tarjota mahdollista direktiivin 2011/61/EU vaatimusten kiertämistä vastaan asianmukaiset suojakeinot, joita sovelletaan silloin, kun vaihtoehtoista sijoitusrahastoa markkinoidaan kotijäsenvaltiossa tai rajatylittävästi toisessa jäsenvaltiossa. Vaihtoehtoisen sijoitusrahaston hoitaja voi näin ollen testata sijoitusideaa tai sijoitusstrategiaa ammattimaisilla sijoittajilla mutta ei voi markkinoida perustettua vaihtoehtoista sijoitusrahastoa tekemättä direktiivissä säädettyä ilmoitusta. Jos ammattimaiset sijoittajat siirtyvät vaihtoehtoisen sijoitusrahaston hoitajan asiakkaaksi tämän toteuttamien ennakkomarkkinointitoimien seurauksena, perustettavan vaihtoehtoisen sijoitusrahaston tai kyseisen vaihtoehtoisen sijoitusrahaston hoitajan hoitaman samanlaisen vaihtoehtoisen sijoitusrahaston osuuksien tai osakkeiden merkintää pidetään tämän markkinoinnin tuloksena.
               
               
                  Direktiiviin 2011/61/EY lisätään uusi 32 a artikla, jolla täydennetään ilmoitusmenettelyä sellaisia yhteissijoitusyrityksiä koskevilla menettelyillä ja ehdoilla, jotka päättävät lopettaa markkinointitoimintansa jossakin jäsenvaltiossa. Vaihtoehtoisen sijoitusyrityksen hoitaja saa peruuttaa hoitamansa unioniin sijoittautuneen vaihtoehtoisen sijoitusyrityksen markkinointia koskevan ilmoituksen vain, jos sijoittajia on enintään 10 ja niiden hallussa on enintään 1 prosentti kyseisen vaihtoehtoisen sijoitusyrityksen hoitamista varoista tietyssä jäsenvaltiossa. Vaihtoehtoisen sijoitusyrityksen hoitajan on ilmoitettava kotijäsenvaltionsa toimivaltaisille viranomaisille, miten se täyttää ilmoituksen peruuttamista ja sen julkaisua koskevat ehdot. Vaihtoehtoisen sijoitusyrityksen hoitajan on ilmoitettava viranomaisille myös sijoittajille esitetyistä tarjouksista, jotka koskevat sellaisen vaihtoehtoisen sijoitusrahaston osuuksien tai osakkeiden takaisinostoa, jota ei enää tulla markkinoimaan sijoittajien kotijäsenvaltiossa. Kaikkia läpinäkyvyysvaatimuksia, jotka sijoittajien on täytettävä direktiivin 2011/61/EU nojalla, sovelletaan edelleen sijoittajiin, jotka säilyttävät sijoituksensa sen jälkeen, kun markkinointitoimintaa koskeva ilmoitus on peruutettu tietyssä jäsenvaltiossa.
               
               
                  Direktiiviin 2011/61/EU lisätään 43 a artikla, jotta varmistetaan vähittäissijoittajien johdonmukainen kohtelu sen rahaston tyypistä riippumatta, johon ne päättävät sijoittaa. Jos jäsenvaltiot sallivat vaihtoehtoisten sijoitusyritysten hoitajien markkinoida alueellaan vaihtoehtoisten sijoitusrahastojen osuuksia tai osakkeita vähittäissijoittajille, tällaisten vaihtoehtoisten sijoitusyritysten hoitajien olisi otettava vähittäissijoittajien osalta käyttöön järjestelyt esimerkiksi merkintöjen tekemistä, maksujen suorittamista tai osuuksien takaisinostoa tai lunastamista varten. Tätä varten vaihtoehtoisten sijoitusyritysten hoitajien on voitava käyttää sähköisiä tai muita etäviestintävälineitä.
               
            
            
               2018/0041 (COD)
            
            
               Ehdotus
            
            
               EUROOPAN PARLAMENTIN JA NEUVOSTON DIREKTIIVI
            
            
                Euroopan parlamentin ja neuvoston direktiivin 2009/65/EY ja Euroopan parlamentin ja neuvoston direktiivin 2011/61/EU muuttamisesta kollektiivisten sijoitusrahastojen rajatylittävän markkinoinnin osalta
            
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 53 ja 1 artiklan,
            
            
               ottavat huomioon Euroopan komission ehdotuksen,
            
            
               sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan keskuspankin lausunnon
                  23
               ,
            
            
               ottavat huomioon Euroopan talous- ja sosiaalikomitean lausunnon
                  24
               , 
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Euroopan parlamentin ja neuvoston direktiivin 2009/65/EY
                  25
                ja Euroopan parlamentin ja neuvoston direktiivin 2011/61/EU
                  26
                yhteisenä tavoitteena on varmistaa tasapuoliset toimintaedellytykset yhteissijoitusyritysten keskuudessa ja poistaa yhteissijoitusyritysten osuuksien ja osakkeiden vapaan liikkuvuuden rajoitukset unionissa niin, että samalla varmistetaan yhdenmukaisempi sijoittajansuoja. Näihin tavoitteisiin onkin suureksi osaksi päästy, mutta edelleen on joitakin esteitä, joiden vuoksi rahastonhoitajat eivät kykene hyödyntämään sisämarkkinoita täysimääräisesti.
            
            
               (2)Tässä direktiivissä ehdotettuja sääntöjä täydentää asiaan liittyvä asetus [kollektiivisten sijoitusrahastojen rajatylittävän markkinoinnin helpottamisesta ja asetusten (EU) N:o 345/2013 ja (EU) N:o 346/2013 ja muuttamisesta]. Siinä säädetään täydentävistä säännöistä ja menettelyistä, jotka koskevat yhteistä sijoitustoimintaa harjoittavia yrityksiä (yhteissijoitusyrityksiä) ja vaihtoehtoisten sijoitusrahastojen hoitajia. Kyseisellä asetuksella ja tällä direktiivillä olisi yhdessä koordinoitava paremmin edellytyksiä, joiden mukaisesti rahastonhoitajat toimivat sisämarkkinoilla, ja helpotettava niiden hoitamien rahastojen rajatylittävää markkinointia.
            
         
         
            
               (3)On tarpeen täyttää aukot lainsäädännössä ja yhdenmukaistaa menettely, jota sovelletaan toimivaltaisille viranomaisille tehtäviin ilmoituksiin muutoksista, joita yhteissijoitusyritykset suunnittelevat hoitamiinsa rahastoihin, direktiivissä 2011/61/EU säädetyn menettelyn kanssa. 
            
            
               (4)[Kollektiivisten sijoitusrahastojen rajatylittävän markkinoinnin helpottamisesta ja asetusten (EU) N:o 345/2013 ja (EU) N:o 346/2013 muuttamisesta annetussa] asetuksessa vahvistetaan uusia sääntöjä, joiden mukaan Euroopan arvopaperimarkkinaviranomaisen (EAMV) on laadittava luonnokset teknisiksi sääntelystandardeiksi ja teknisiksi täytäntöönpanostandardeiksi, joissa täsmennetään vaadittavat tiedot sekä lomakkeet, mallit ja menettelyt näiden tietojen toimittamiseksi siltä osin kuin on kyse rahastojen hoitamisesta ja rahastojen markkinoinnin aloittamisesta tai lopettamisesta direktiivin 2009/65/EY ja direktiivin 2011/61/EU nojalla. Sen vuoksi näiden kahden direktiivin säännökset, jotka koskevat EAMV:n harkinnanvaraisia valtuutuksia laatia teknisiä sääntely- ja täytäntöönpanostandardeja ilmoituksia varten, eivät enää ole tarpeen, minkä vuoksi ne olisi kumottava.
            
            
               (5)[Kollektiivisten sijoitusrahastojen rajatylittävän markkinoinnin helpottamisesta ja asetusten (EU) N:o 345/2013 ja (EU) N:o 346/2013 muuttamisesta annetulla] asetuksella lujitetaan direktiivillä 2009/65/EY säänneltyjä mainontaan sovellettavia periaatteita ja laajennetaan ne koskemaan myös vaihtoehtoisten sijoitusrahastojen hoitajia, millä parannetaan sijoittajansuojaa sijoittajatyypistä riippumatta. Tätä varten direktiivin 2009/65/EY vastaavat säännökset, jotka koskevat mainontaa ja yhteissijoitusyrityksen osuuksien markkinointijärjestelyjä koskevien kansallisten lakien ja asetusten saatavuutta, eivät enää ole tarpeen, minkä vuoksi ne olisi kumottava.
            
            
               (6)Direktiivin 2009/65/EY säännökset, joissa edellytetään yhteissijoitusyrityksen tarjoavan sijoittajille järjestelyjä, ovat osoittautuneet kuormittaviksi sellaisina, kuin ne pantu täytäntöön joissakin kansallisissa oikeusjärjestelmissä. Sijoittajat eivät myöskään useinkaan käytä paikallisia järjestelyjä direktiivissä tarkoitetulla tavalla. Suosituimmaksi yhteydenpitomuodoksi on tullut sijoittajien ja rahastonhoitajan suora yhteys – joko sähköisesti tai puhelimitse – ja maksut ja lunastukset hoidetaan muiden kanavien kautta. Näitä järjestelyjä käytetään hallinnollisiin tarkoituksiin, kuten viranomaisten veloittamien maksujen rajatylittävään perimiseen, mutta tällaisia seikkoja olisi käsiteltävä muilla keinoilla, esimerkiksi toimivaltaisten viranomaisten välisellä yhteistyöllä. Tätä varten olisi vahvistettava sääntöjä, joilla nykyaikaistetaan ja täsmennetään vähittäissijoittajia varten tarjottavia järjestelyjä koskevat vaatimukset, eikä jäsenvaltioiden pitäisi vaatia fyysistä läsnäoloa. Samaan aikaan säännöillä olisi varmistettava, että sijoittajat saavat tiedot, joihin heillä on oikeus.
            
            
               (7)Vähittäissijoittajien yhdenmukaisen kohtelun varmistamiseksi on tarpeen, että järjestelyihin sovellettavia vaatimuksia sovelletaan myös vaihtoehtoisten sijoitusrahastojen hoitajiin, jos jäsenvaltiot antavat niille luvan markkinoida vaihtoehtoisten sijoitusrahastojen osuuksia tai osakkeita vähittäissijoittajille alueellaan.
            
            
               (8)Jos ei ole selkeitä ja yhdenmukaisia ehtoja, joiden mukaisesti yhteissijoitusyrityksen tai unioniin sijoittautuneen vaihtoehtoisen sijoitusyrityksen osuuksien tai osakkeiden markkinointi voidaan lopettaa vastaanottavassa jäsenvaltiossa, rahastonhoitajille aiheutuu taloudellista ja oikeudellista epävarmuutta. Sen vuoksi tässä ehdotuksessa vahvistetaan selvät ehdot, mukaan luettuna raja-arvot, joiden mukaisesti rekisteristä poistaminen voidaan tehdä. Raja-arvot antavat osviittaa siitä, milloin rahastonhoitaja voi katsoa, että sen toiminnasta on tullut merkityksetöntä tietyssä vastaanottavassa jäsenvaltiossa. Ehdot on asetettu niin, että niissä otetaan tasapainoisesti huomioon yhtäältä rahastonhoitajien edut, jotta ne voivat poistaa rekisteristä markkinoidut rahastot tiettyjen ehtojen täyttyessä, ja toisaalta rahastoon sijoittaneiden sijoittajien edut kyseisessä vastaanottavassa jäsenvaltiossa. 
            
            
               (9)Mahdollisuudesta lopettaa yhteissijoitusyrityksen tai unioniin sijoittautuneen vaihtoehtoisen sijoitusyrityksen markkinointi tietyssä jäsenvaltiossa ei pitäisi aiheutua kustannuksia sijoittajille eikä sen pitäisi heikentää niihin direktiivin 2009/65/EY tai direktiivin 2011/61/EU nojalla kohdistuvia suojatoimia, etenkään siltä osin kuin on kyse heidän oikeudestaan saada tarkkoja tietoja kyseisten rahastojen toiminnasta, joka jatkuu.  
            
            
               (10)Vaihtoehtoisten sijoitusrahastojen hoitajia, jotka haluavat testata sijoittajien kiinnostusta tiettyyn sijoitusideaan tai -strategiaan, kohdellaan joissakin tapauksissa eri tavoin niiden harjoittaman ennakkomarkkinoinnin osalta eri jäsenvaltioiden oikeusjärjestelmissä. Joissakin jäsenvaltioissa, joissa ennakkomarkkinointi on sallittu, sitä koskevat määritelmät ja ehdot vaihtelevat merkittävästi. Toisissa taas ei tunneta ennakkomarkkinoinnin käsitettä lainkaan. Näihin eroihin puuttumiseksi olisi säädettävä ennakkomarkkinoinnin yhdenmukaistetusta määritelmästä ja olisi vahvistettava ehdot, joiden mukaisesti unioniin sijoittautunut vaihtoehtoisen sijoitusyrityksen hoitaja voi harjoittaa tätä toimintaa.
            
            
               (11)Jotta ennakkomarkkinointia voidaan pitää tässä direktiivissä määriteltynä ennakkomarkkinointina, siinä on oltava kyse sijoitusideasta tai -strategiasta, jota varten ei ole vielä perustettu varsinaista vaihtoehtoista sijoitusyritystä. Näin ollen sijoittajat eivät voi ennakkomarkkinoinnin aikana merkitä vaihtoehtoisen sijoitusrahaston osuuksia tai osakkeita, koska rahastoa ei ole vielä olemassa, eikä mahdollisille sijoittajille saa jaella edes luonnosasteella olevia tarjousasiakirjoja tässä vaiheessa. Jos vaihtoehtoisen sijoitusyrityksen hoitaja tarjoaa ennakkomarkkinoinnin jälkeen merkittäväksi vaihtoehtoisen sijoitusrahaston osuuksia tai osakkeita, joiden ominaisuudet muistuttavat ennakkomarkkinoitua sijoitusideaa, on noudatettava asianmukaista markkinointi-ilmoitusmenettelyä eikä vaihtoehtoisen sijoitusyrityksen hoitaja voi vedota sijoittajan oma-aloitteiseen yhteydenottoon (”reverse solicitation”).
            
            
               (12)Oikeusvarmuuden takaamiseksi on tarpeen sovittaa yhteen tämän direktiivin täytäntöönpanemiseksi annettujen lakien, asetusten ja hallinnollisten määräysten sekä [kollektiivisten sijoitusrahastojen rajatylittävän markkinoinnin helpottamisesta ja asetusten (EU) N:o 345/2013 ja (EU) N:o 346/2013 muuttamisesta annetun] asetuksen soveltamispäivät mainontaa ja ennakkomarkkinointia koskevien säännösten osalta. On myös tarpeen koordinoida komissiolle [kollektiivisten sijoitusrahastojen rajatylittävän markkinoinnin helpottamisesta ja asetusten (EU) N:o 345/2013 ja (EU) N:o 346/2013 muuttamisesta annetun] asetuksen nojalla annettuja valtuuksia hyväksyä EAMV:n laatimat luonnokset teknisiksi sääntelystandardeiksi ja teknisiksi täytäntöönpanostandardeiksi sellaisten ilmoitusten, ilmoituskirjeiden tai rajatylittävää toimintaa koskevien kirjallisten ilmoitusten alalla, jotka kumotaan tällä direktiivillä direktiivistä 2009/65/EY ja direktiivistä 2011/61/EU.
            
            
               (13)Selittävistä asiakirjoista 28 päivänä syyskuuta 2011 annetun jäsenvaltioiden ja komission yhteisen poliittisen lausuman
                  27
                mukaisesti jäsenvaltiot ovat ryhtyneet liittämään ilmoitukseen toimenpiteistä, joilla direktiivi saatetaan osaksi kansallista lainsäädäntöä, yhden tai useamman asiakirjan, josta käy ilmi direktiivin osien ja kansallisen lainsäädännön osaksi saattamiseen tarkoitettujen välineiden vastaavien osien suhde. Tämän direktiivin osalta lainsäätäjä pitää tällaisten asiakirjojen toimittamista perusteltuna,
            
            
               OVAT HYVÄKSYNEET TÄMÄN DIREKTIIVIN:
            
            
               1 artikla
            
            
               Direktiivin 2009/65/EY muuttaminen
            
            
               Muutetaan direktiivi 2009/65/EY seuraavasti:
            
            
               1)Muutetaan 17 artikla seuraavasti:
            
            
               a)Lisätään 8 a kohta seuraavasti:
            
            
               ”Jos yhteissijoitusyritys ei 8 kohdassa tarkoitetun muutoksen vuoksi enää noudattaisi tätä direktiiviä, 8 kohdassa tarkoitettujen asianomaisten toimivaltaisten viranomaisten on ilmoitettava rahastoyhtiölle 10 työpäivän kuluessa, että se ei saa toteuttaa muutosta.
            
            
               Jos 8 kohdassa tarkoitettu muutos toteutetaan  ensimmäisen alakohdan mukaisesti tehdyn ilmoituksen jälkeen ja jos yhteissijoitusyritys ei kyseisen muutoksen vuoksi enää noudata tätä direktiiviä, yhteissijoitusyrityksen kotijäsenvaltion toimivaltaisten viranomaisten on toteutettava kaikki asianmukaiset toimenpiteet 98 artiklan mukaisesti.
            
            
               Jos 8 kohdassa tarkoitettu muutos ei vaikuta siihen, noudattaako rahastoyhtiö tätä direktiiviä, rahastoyhtiön kotijäsenvaltion toimivaltaisten viranomaisten on ilmoitettava 10 työpäivän kuluessa rahastoyhtiön vastaanottavan jäsenvaltion toimivaltaisille viranomaisille näistä muutoksista.”
            
         
         
            
               b)Kumotaan 10 kohta.
            
            
               2)Kumotaan 18 artiklan 5 kohta.
            
            
               3)Kumotaan 77 artikla.
            
            
               4)Kumotaan 91 artiklan 3 kohta.
            
            
               5)Korvataan 92 artikla seuraavasti:
            
            
               ”92 artikla
            
            
               1. Jäsenvaltioiden on varmistettava, että yhteissijoitusyrityksiä koskevan direktiivin mukainen rahastoyhtiö perustaa kuhunkin jäsenvaltioon, jossa se aikoo markkinoida yhteissijoitusyrityksen osuuksia, järjestelyn seuraavien tehtävien hoitamista varten:
            
            
               a)yhteissijoitusyrityksen osuuksiin liittyvien sijoittajien merkintä-, maksu-, takaisinosto- ja lunastustoimeksiantojen käsittely yhteissijoitusyrityksen markkinointiasiakirjoissa ilmoitettujen edellytysten mukaisesti;
            
            
               b)tiedottaminen sijoittajille siitä, miten a alakohdassa tarkoitetut toimeksiannot voidaan tehdä ja miten takaisinosto- ja lunastustuotot maksetaan;
            
            
               c)niiden tietojen käsittelyn helpottaminen, jotka koskevat sellaisten sijoittajille kuuluvien oikeuksien käyttöä, jotka johtuvat sijoittamisesta yhteissijoitusyritykseen siinä jäsenvaltiossa, jossa yhteissijoitusyritystä markkinoidaan;
            
            
               d)seuraavien asiakirjojen asettaminen sijoittajien saataville tarkastelua ja kopioiden hankkimista varten:
            
            
               i)
                     yhteissijoitusyrityksen säännöt tai perustamisasiakirjat;
            
            
               ii)
                     yhteissijoitusyrityksen viimeisin vuosikertomus;
            
            
               e)järjestelyn kautta suoritettavia tehtäviä koskevien tietojen toimittaminen sijoittajille 2 artiklan 1 kohdan m alakohdassa määritellyllä pysyvällä välineellä.
            
            
               2. Jäsenvaltiot eivät saa vaatia yhteissijoitusyrityksiä koskevan direktiivin mukaisen rahastoyhtiön fyysistä läsnäoloa 1 kohtaa sovellettaessa.
            
            
               3. Yhteissijoitusyrityksiä koskevan direktiivin mukaisen rahastoyhtiön on varmistettava, että 1 kohdassa tarkoitetut järjestelyt ovat tyypiltään ja ominaisuuksiltaan seuraavanlaisia:
            
            
               a)niiden tehtävät hoidetaan sen jäsenvaltion virallisella kielellä tai virallisilla kielillä, jossa yhteissijoitusyrityksiä markkinoidaan;
            
            
               b)niiden tehtävät suorittaa yhteissijoitusyrityksiä koskevan direktiivin mukainen rahastoyhtiö itse tai jokin kolmas yhteisö, johon sovelletaan suoritettavia tehtäviä koskevaa sääntelyä, tai molemmat;
            
            
               Jos järjestelyn tehtäviä hoitaa jokin kolmas yhteisö, kyseisen kolmannen yhteisön nimeämisestä on b alakohdan soveltamiseksi oltava todisteena kirjallinen sopimus, jossa täsmennetään, mitä 1 kohdassa tarkoitetuista tehtävistä yhteissijoitusyrityksiä koskevan direktiivin mukainen rahastoyhtiö ei suorita, ja määrätään, että kyseinen kolmas yhteisö saa kaikki asiaankuuluvat tiedot ja asiakirjat yhteissijoitusyrityksiä koskevan direktiivin mukaiselta rahastoyhtiöltä.”
            
            
               6)Korvataan 93 artiklan 8 kohta seuraavasti:
            
         
         
            
               ”8. Jos 1 kohdan mukaisesti toimitetussa ilmoituskirjeessä annetut tiedot muuttuvat tai markkinoitavat osakelajit muuttuvat, yhteissijoitusyrityksen on annettava kotijäsenvaltion toimivaltaisille viranomaisille kirjallinen ilmoitus tästä muutoksesta vähintään yksi kuukausi ennen sen toteuttamista.
            
            
               Jos yhteissijoitusyritys ei ensimmäisessä alakohdassa tarkoitetun muutoksen vuoksi enää noudattaisi tätä direktiiviä, asianomaisten toimivaltaisten viranomaisten on ilmoitettava yhteissijoitusyritykselle 10 työpäivän kuluessa, että se ei saa toteuttaa muutosta.
            
            
               Jos ensimmäisessä alakohdassa tarkoitettu muutos toteutetaan toisen alakohdan mukaisesti tehdyn ilmoituksen jälkeen ja jos yhteissijoitusyritys ei kyseisen muutoksen vuoksi enää noudata tätä direktiiviä, yhteissijoitusyrityksen kotijäsenvaltion toimivaltaisten viranomaisten on toteutettava kaikki asianmukaiset toimenpiteet 98 artiklan mukaisesti, mukaan luettuna tarvittaessa yhteissijoitusyrityksen markkinoinnin nimenomainen kielto.
            
            
               Jos ensimmäisessä alakohdassa tarkoitettu muutos ei vaikuta siihen, noudattaako yhteissijoitusyritys tätä direktiiviä, yhteissijoitusyrityksen kotijäsenvaltion toimivaltaisten viranomaisten on ilmoitettava viipymättä yhteissijoitusyrityksen vastaanottavan jäsenvaltion toimivaltaisille viranomaisille näistä muutoksista.”
            
            
               7)Lisätään 93 a artikla seuraavasti:
            
            
               ”93 a artikla
            
            
               1. Yhteissijoitusyrityksen kotijäsenvaltion toimivaltaisten viranomaisten on varmistettava, että yhteissijoitusyritys voi lopettaa osuuksiensa markkinoinnin siinä jäsenvaltiossa, jossa se on ilmoittanut toiminnastaan 93 artiklan mukaisesti, jos kaikki seuraavat edellytykset täyttyvät:
            
            
               a)yhdelläkään sijoittajalla, jolla on kotipaikka tai sääntömääräinen kotipaikka siinä jäsenvaltiossa, jossa yhteissijoitusyritys on ilmoittanut toiminnastaan 93 artiklan mukaisesti, ei ole kyseisen yhteissijoitusyrityksen osuuksia, tai enintään 10 sijoittajalla, jolla on kotipaikka tai sääntömääräinen kotipaikka kyseisessä jäsenvaltiossa, on yhteissijoitusyrityksen osuuksia, joiden arvo on alle 1 prosentti kyseisen yhteissijoitusyrityksen hoitamista varoista;
            
            
               b)yleinen takaisinostotarjous, ilman maksuja tai vähennyksiä, kaikista yhteissijoitusyrityksen osuuksista, jotka ovat sijoittajien hallussa jäsenvaltiossa, jossa yhteissijoitusyritys on ilmoittanut toiminnastaan 93 artiklan mukaisesti, julkaistaan ainakin 30 työpäivän ajaksi ja osoitetaan vastaanottavassa jäsenvaltiossa erikseen kaikille niille sijoittajille, joiden henkilöllisyys on tiedossa;
            
            
               c)aikomus lopettaa markkinointitoiminta jäsenvaltiossa, jossa yhteissijoitusyritys on ilmoittanut toiminnastaan 93 artiklan mukaisesti, julkaistaan julkisesti saatavilla olevalla välineellä, joka on yleisesti käytössä yhteissijoitusyrityksen markkinoinnissa ja asianmukainen yhteissijoitusyrityksen tyypillisen sijoittajan kannalta.
            
            
               Edellä b ja c alakohdassa tarkoitetut tiedot on toimitettava sen jäsenvaltion virallisilla kielillä, jossa yhteissijoitusyritystä on markkinoitu.
            
            
               2. Yhteissijoitusyrityksen on toimitettava kotijäsenvaltionsa toimivaltaiselle viranomaiselle ilmoituskirje, joka sisältää 1 kohdassa tarkoitetut tiedot.
            
            
               3. Yhteissijoitusyrityksen kotijäsenvaltion toimivaltaisten viranomaisten on viimeistään 20 työpäivän kuluttua 2 kohdan mukaisen ilmoituksen vastaanottamisesta toimitettava se sen jäsenvaltion toimivaltaisille viranomaisille, jossa yhteissijoitusyrityksen markkinointi on tarkoitus lopettaa, ja EAMV:lle.
            
            
               Toimitettuaan ilmoitusasiakirjat ensimmäisen alakohdan mukaisesti yhteissijoitusyrityksen kotijäsenvaltion toimivaltaisten viranomaisten on ilmoitettava välittömästi yhteissijoitusyritykselle niiden toimittamisesta. Yhteissijoitusyrityksen on lopetettava tästä päivämäärästä lähtien osuuksiensa kaikenlainen markkinointi jäsenvaltiossa, joka yksilöidään 2 kohdassa tarkoitetussa ilmoituskirjeessä.
            
            
               4. Yhteissijoitusyrityksen on toimitettava edelleen 68–82 artiklan ja 94 artiklan nojalla vaaditut tiedot niille sijoittajille, joilla on edelleen sijoituksia yhteissijoitusyrityksessä.
            
            
               5. Sovellettaessa 4 kohtaa jäsenvaltioiden on sallittava kaikkien sähköisten tai muiden etäviestintäkeinojen käyttö, edellyttäen että tiedot ja viestintäkeinot ovat sijoittajien saatavilla sijoittajan sijaintijäsenvaltion virallisilla kielillä.”  
            
            
               8)Kumotaan 95 artiklan 2 kohdan a alakohta.
            
            
               2 artikla
            
            
               Direktiivin 2011/61/EY muuttaminen
            
            
               Muutetaan direktiivi 2011/61/EU seuraavasti:
            
         
         
            
               1)Lisätään 4 artiklan 1 kohtaan ae ja af alakohdan väliin aea alakohta seuraavasti:
            
            
               ”aea) ’ennakkomarkkinoinnilla’ sitä, että vaihtoehtoisen sijoitusrahaston hoitaja toimittaa tai sen puolesta toimitetaan suoraan tai välillisesti tietoja sijoitusstrategioista tai sijoitusideoista ammattimaisille sijoittajille, joiden kotipaikka tai sääntömääräinen kotipaikka on unionissa, jotta voidaan testata niiden kiinnostusta vaihtoehtoiseen sijoitusrahastoon, jota ei ole vielä perustettu.” 
            
            
               2)Lisätään VI luvun alkuun 30 a artikla seuraavasti:
            
            
               ”30 a artikla
            
            
               Unioniin sijoittautuneen vaihtoehtoisen sijoitusyrityksen hoitajan harjoittamaa ennakkomarkkinointia unionissa koskevat edellytykset
            
            
               1. Jäsenvaltioiden on varmistettava, että toimiluvan saanut, unioniin sijoittautunut vaihtoehtoisten sijoitusrahastojen hoitaja voi harjoittaa ennakkomarkkinointia unionissa, paitsi jos mahdollisille ammattimaisille sijoittajille esitetyt tiedot 
            
            
               a)liittyvät jo perustettuun vaihtoehtoiseen sijoitusrahastoon;
            
            
               b)sisältävät viittauksen jo perustettuun vaihtoehtoiseen sijoitusrahastoon;
            
            
               c)antavat sijoittajille mahdollisuuden hankkia osuuksia tai osakkeita tietystä vaihtoehtoisesta sijoitusrahastosta;
            
            
               d)vastaavat esitteitä, vielä perustamattoman vaihtoehtoisen sijoitusrahaston perustamisasiakirjoja, tarjousasiakirjoja, merkintälomakkeita tai samankaltaisia asiakirjoja joko luonnoksena tai lopullisessa muodossa ja antavat sijoittajalle mahdollisuuden sijoituspäätöksen tekemiseen.
            
            
               2. Jäsenvaltioiden on varmistettava, että unioniin sijoittautuneen vaihtoehtoisten sijoitusrahastojen hoitajan ei tarvitse ilmoittaa toimivaltaisille viranomaisille aikomuksestaan ryhtyä harjoittamaan ennakkomarkkinointitoimintaa.
            
            
               3. Jos ammattimaiset sijoittajat merkitsevät 1 kohdan mukaisen ennakkomarkkinoinnin jälkeen perustetun vaihtoehtoisen sijoitusrahaston osuuksia tai osakkeita tai sellaisen vaihtoehtoisen sijoitusrahaston osuuksia tai osakkeita, joita hoitaa tai markkinoi unioniin sijoittautunut vaihtoehtoisten sijoitusrahastojen hoitaja, joka on harjoittanut sellaisen vielä perustamattoman vaihtoehtoisen sijoitusrahaston ennakkomarkkinointia, jolla on samanlaiset ominaisuudet, merkintää on pidettävä markkinoinnin tuloksena.”
            
            
               3)Kumotaan 31 artiklan 5 kohta.
            
            
               4)Muutetaan 32 artikla seuraavasti:
            
            
               a)Korvataan 7 kohdan toinen alakohta seuraavasti:
            
            
               ”Jos vaihtoehtoisten sijoitusrahastojen hoitaja ei suunnitellun muutoksen vuoksi enää noudattaisi tätä direktiiviä hoitaessaan rahastoa tai jos hoitaja ei muuten enää noudattaisi tätä direktiiviä, asianomaisten toimivaltaisten viranomaisten on ilmoitettava hoitajalle 20 työpäivän kuluessa, että se ei saa toteuttaa muutosta.”
            
            
               b) Korvataan 7 kohdan neljäs alakohta seuraavasti:
            
            
               ”Jos muutokset eivät vaikuta siihen, että hoitaja noudattaa tätä direktiiviä hoitaessaan rahastoa tai hoitaja muuten noudattaa tätä direktiiviä, vaihtoehtoisten sijoitusrahastojen hoitajan kotijäsenvaltion toimivaltaisten viranomaisten on ilmoitettava näistä muutoksista kuukauden kuluessa vaihtoehtoisten sijoitusrahastojen hoitajan vastaanottavan jäsenvaltion toimivaltaisille viranomaisille.”
            
            
               c) Kumotaan 8 kohta.
            
            
               5)Lisätään 32 a artikla seuraavasti:
            
         
         
            
               ”32 a artikla
            
            
               Unioniin sijoittautuneiden vaihtoehtoisten sijoitusrahastojen osuuksien tai osakkeiden markkinoinnin lopettaminen muissa jäsenvaltioissa kuin vaihtoehtoisten sijoitusrahastojen hoitajan kotijäsenvaltiossa
            
            
               1. Jäsenvaltioiden on varmistettava, että unioniin sijoittautunut vaihtoehtoisten sijoitusrahastojen hoitaja voi lopettaa sen vaihtoehtoisen sijoitusrahaston osuuksien tai osakkeiden markkinoinnin, jota se hoitaa jäsenvaltiossa, jossa ilmoitus sen markkinointitoiminnasta on toimitettu 32 artiklan mukaisesti, jos kaikki seuraavat edellytykset täyttyvät:
            
            
               a)yhdelläkään sijoittajalla, jolla on kotipaikka tai sääntömääräinen kotipaikka siinä jäsenvaltiossa, jossa ilmoitus sen markkinointitoiminnasta on toimitettu 32 artiklan mukaisesti, ei ole kyseisen vaihtoehtoisen sijoitusrahaston osuuksia tai osakkeita, tai enintään 10 sijoittajalla, jolla on kotipaikka tai sääntömääräinen kotipaikka kyseisessä jäsenvaltiossa, on vaihtoehtoisen sijoitusrahaston osuuksia tai osakkeita, joiden arvo on alle 1 prosentti kyseisen vaihtoehtoisen sijoitusrahaston hoitamista varoista;
            
            
               b)yleinen takaisinostotarjous, ilman maksuja tai vähennyksiä, kaikista vaihtoehtoisen sijoitusrahaston osuuksista tai osakkeista, jotka ovat sijoittajien hallussa jäsenvaltiossa, jossa ilmoitus sen markkinointitoiminnasta on toimitettu 32 artiklan mukaisesti, julkaistaan ainakin 30 työpäivän ajaksi ja osoitetaan kyseisessä jäsenvaltiossa erikseen kaikille niille sijoittajille, joiden henkilöllisyys on tiedossa;
            
            
               c)aikomus lopettaa markkinointitoiminta jäsenvaltiossa, jossa ilmoitus sen markkinointitoiminnasta on toimitettu 32 artiklan mukaisesti, julkaistaan julkisesti saatavilla olevalla välineellä, joka on yleisesti käytössä vaihtoehtoisen sijoitusrahaston markkinoinnissa ja asianmukainen vaihtoehtoisen sijoitusrahaston tyypillisen sijoittajan kannalta.
            
            
               2. Vaihtoehtoisen sijoitusrahaston hoitajan on toimitettava kotijäsenvaltionsa toimivaltaiselle viranomaiselle ilmoitus, joka sisältää 1 kohdassa tarkoitetut tiedot.
            
            
               3. Vaihtoehtoisen sijoitusrahaston hoitajan kotijäsenvaltion toimivaltaisten viranomaisten on viimeistään 20 työpäivän kuluttua 2 kohdan mukaisen täydellisen ilmoituksen vastaanottamisesta toimitettava se sen jäsenvaltion toimivaltaisille viranomaisille, jossa vaihtoehtoisen sijoitusrahaston markkinointi on tarkoitus lopettaa, ja EAMV:lle.
            
            
               Toimitettuaan ilmoitusasiakirjat ensimmäisen alakohdan mukaisesti vaihtoehtoisen sijoitusrahaston hoitajan kotijäsenvaltion toimivaltaisten viranomaisten on ilmoitettava välittömästi vaihtoehtoisen sijoitusrahaston hoitajalle niiden toimittamisesta. Vaihtoehtoisen sijoitusrahaston hoitajan on lopetettava tästä päivämäärästä lähtien hoitamansa vaihtoehtoisen sijoitusrahaston markkinointi jäsenvaltiossa, joka yksilöidään 2 kohdassa tarkoitetussa ilmoituskirjeessä.
            
            
               4. Vaihtoehtoisen sijoitusrahaston hoitajan on toimitettava edelleen 22 ja 23 artiklan nojalla vaaditut tiedot niille sijoittajille, joilla on edelleen sijoituksia unioniin sijoittautuneissa vaihtoehtoisissa sijoitusrahastoissa.
            
            
               5. Sovellettaessa 4 kohtaa jäsenvaltioiden on sallittava kaikkien sähköisten tai muiden etäviestintäkeinojen käyttö.”  
            
            
               6)Kumotaan 33 artiklan 7 ja 8 kohta.
            
            
               7)Lisätään 43 a artikla seuraavasti:
            
            
               ”43 a artikla
            
            
               Vähittäissijoittajien käytettävissä olevat järjestelyt
            
            
               1. Rajoittamatta sitä, mitä asetuksen (EU) 2015/760
                  28
                26 artiklassa säädetään, jäsenvaltioiden on varmistettava, että vaihtoehtoisen sijoitusrahaston hoitaja perustaa jokaiseen jäsenvaltioon, jossa se aikoo markkinoida vaihtoehtoisen sijoitusrahaston osuuksia tai osakkeita vähittäissijoittajille, järjestelyt seuraavien tehtävien hoitamista varten:
            
            
               a)vaihtoehtoisen sijoitusrahaston osuuksiin tai osakkeisiin liittyvien sijoittajien merkintä-, maksu-, takaisinosto- ja lunastustoimeksiantojen käsittely vaihtoehtoisen sijoitusrahaston markkinointiasiakirjoissa ilmoitettujen edellytysten mukaisesti;
            
            
               b)tiedottaminen sijoittajille siitä, miten a alakohdassa tarkoitetut toimeksiannot voidaan tehdä ja miten takaisinosto- ja lunastustuotot maksetaan;
            
            
               c)niiden tietojen käsittelyn helpottaminen, jotka koskevat sellaisten sijoittajille kuuluvien oikeuksien käyttöä, jotka johtuvat sijoittamisesta vaihtoehtoisen sijoitusrahastoon siinä jäsenvaltiossa, jossa vaihtoehtoista sijoitusrahastoa markkinoidaan;
            
            
               d)seuraavien asiakirjojen asettaminen sijoittajien saataville tarkastelua ja kopioiden hankkimista varten:
            
         
         
            
               i)
                     vaihtoehtoisen sijoitusrahaston säännöt tai perustamisasiakirjat;
            
            
               ii)
                     vaihtoehtoisen sijoitusrahaston viimeisin vuosikertomus;
            
            
               e)järjestelyn kautta suoritettavia tehtäviä koskevien tietojen toimittaminen sijoittajille direktiivin 2009/65/EY 2 artiklan 1 kohdan m alakohdassa määritellyllä pysyvällä välineellä.
            
            
               2. Jäsenvaltiot eivät saa vaatia vaihtoehtoisen sijoitusrahaston hoitajan fyysistä läsnäoloa 1 kohtaa sovellettaessa.
            
            
               3. Vaihtoehtoisen sijoitusrahaston hoitajan on varmistettava, että 1 kohdassa tarkoitetut järjestelyt ovat tyypiltään ja ominaisuuksiltaan seuraavanlaisia:
            
            
               a)niiden tehtävät hoidetaan sen jäsenvaltion virallisella kielellä tai virallisilla kielillä, jossa vaihtoehtoisen sijoitusrahastoa markkinoidaan;
            
            
               b)niiden tehtävät suorittaa vaihtoehtoisen sijoitusrahaston hoitaja itse tai jokin kolmas yhteisö, johon sovelletaan suoritettavia tehtäviä koskevaa sääntelyä, tai molemmat.
            
            
               Jos järjestelyn tehtäviä hoitaa jokin kolmas yhteisö, sen nimeämisestä on b alakohdan soveltamiseksi oltava todisteena kirjallinen sopimus, jossa täsmennetään, mitä 1 kohdassa tarkoitetuista tehtävistä vaihtoehtoisen sijoitusrahaston hoitaja ei suorita, ja määrätään, että kyseinen kolmas yhteisö saa kaikki asiaankuuluvat tiedot ja asiakirjat vaihtoehtoisen sijoitusrahaston hoitajalta.”
            
            
               3 artikla
            
            
               Saattaminen osaksi kansallista lainsäädäntöä
            
            
               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään [...] päivänä [...]kuuta [...] [julkaisutoimisto lisää päivämäärän, joka on 24 kuukautta voimaantulopäivän jälkeen]. Niiden on viipymättä toimitettava nämä säännökset kirjallisina komissiolle.
            
            
               Jäsenvaltioiden on sovellettava näitä säännöksiä […] päivästä […]kuuta […]  [julkaisutoimisto lisää päivämäärän, joka on 24 kuukautta voimaantulopäivän jälkeen]
            
            
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.
            
            
               2.Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.
            
            
               4 artikla
            
            
               Arviointi
            
            
               Komissio tekee viimeistään [julkaisutoimisto lisää päivämäärän, joka on 36 kuukautta direktiivin kansallisen lainsäädännön osaksi saattamisen päivämäärästä] julkisen kuulemisen sekä Euroopan arvopaperimarkkinaviranomaisen ja toimivaltaisten viranomaisten kanssa käytyjen keskustelujen pohjalta arvioinnin tämän direktiivin soveltamisesta. 
            
            
               5 artikla
            
            
               Voimaantulo
            
            
               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
         
         
            
               Sen 1 artiklan 1 kohdan b alakohtaa, 1 artiklan 2 kohtaa, 1 artiklan 8 kohtaa, 2 artiklan 3 kohtaa, 2 artiklan 4 kohdan c alakohtaa ja 2 artiklan 6 kohtaa sovelletaan tämän direktiivin voimaantulopäivästä. 
            
            
               6 artikla
            
            
               Tämä direktiivi on osoitettu kaikille jäsenvaltioille.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Euroopan parlamentin ja neuvoston asetus (EU) N:o 345/2013, annettu 17 päivänä huhtikuuta 2013, eurooppalaisista riskipääomarahastoista (EUVL L 115, 25.4.2013, s. 1).
               
               
                  
                     (2)
                  
                        Euroopan parlamentin ja neuvoston asetus (EU) N:o 346/2013, annettu 17 päivänä huhtikuuta 2013, eurooppalaisista yhteiskunnalliseen yrittäjyyteen erikoistuneista rahastoista (EUVL L 115, 25.4.2013, s. 18).
               
               
                  
                     (3)
                  
                        Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).
               
               
                  
                     (4)
                  
                        Euroopan parlamentin ja neuvoston direktiivi 2011/61/EU, annettu 8 päivänä kesäkuuta 2011, vaihtoehtoisten sijoitusrahastojen hoitajista ja direktiivin 2003/41/EY ja 2009/65/EY sekä asetuksen (EY) N:o 1060/2009 ja (EU) N:o 1095/2010 muuttamisesta (EUVL L 174, 7.7.2011, s. 1).
               
               
                  
                     (5)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle: Komission työohjelma 2018. Yhtenäisempi, vahvempi ja demokraattisempi unioni.
               
               
                  
                     (6)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle: Pääomamarkkinaunionin luomista koskeva toimintasuunnitelma (COM(2015) 468 final).
               
               
                  
                     (7)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle: Pääomamarkkinaunionia koskevan toimintasuunnitelman väliarvioinnista (COM(2017) 292 final).
               
               
                  
                     (8)
                  
                        Vihreä kirja: Pääomamarkkinaunionin muodostamisesta (COM(2015) 63 final).
               
               
                  
                     (9)
                  
                        Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle: Komission tiedonanto kannanottopyynnöstä – finanssipalveluja koskeva EU:n sääntelyjärjestelmä (COM(2016) 855 final).
               
               
                  
                     (10)
                  
                        
                  https://ec.europa.eu/info/publications/consultation-cross-border-distribution-investment-funds_en
                  .
               
               
                  
                     (11)
                  
                        Euroopan parlamentin ja neuvoston asetus (EU) 2015/760, annettu 29 päivänä huhtikuuta 2015, eurooppalaisista pitkäaikaissijoitusrahastoista (EUVL L 123, 19.5.2015, s. 98).
               
               
                  
                     (12)
                  
                        Euroopan parlamentin ja neuvoston asetus (EU) 2017/1131, annettu 14 päivänä kesäkuuta 2017, rahamarkkinarahastoista (EUVL L 169, 30.6.2017, s. 8).
               
               
                  
                     (13)
                  
                        EFAMAn neljännesvuosittainen tilastotiedote, Q2 2017.
               
               
                  
                     (14)
                  
                        Tähän sisältyvät nk. round trip -rahastot, joissa rahastonhoitaja markkinoi yhteen jäsenvaltioon perustamaansa rahastoa vain sijoittautumisjäsenvaltionsa markkinoilla.
               
               
                  
                     (15)
                  
                        EFAMAn ”Fact Book 2017” ja ”Investment Company Institute (ICI) Fact Book 2017”.
               
               
                  
                     (16)
                  
                        http://eur-lex.europa.eu/legal-content/FI/TXT/?qid=1507119651257&uri=CELEX:52014DC0903
               
               
                  
                     (17)
                  
                        Rajatylittäviä investointeja pyritään helpottamaan myös muilla aloitteilla. Niitä ovat muun muassa ohjeet EU:n nykyisistä vaatimuksista, jotka koskevat EU:n rajatylittävien investointien käsittelyä, sekä aloite investointiriitojen sovintoratkaisuista.
               
               
                  
                     (18)
                  
                        
                  https://ec.europa.eu/info/publications/consultation-cross-border-distribution-investment-funds_en
                   .
               
               
                  
                     (19)
                  
                        https://ec.europa.eu/info/law/better-regulation/initiatives/ares-2017-3132069_en.
               
               
                  
                     (20)
                  
                        Morningstar on sijoitustutkimusten ja -tietojen tarjoaja.
               
               
                  
                     (21)
                  
                        Sääntelyntarkastelulautakunnan lausunto, SEC(2018) 129 final.
               
               
                  
                     (22)
                  
                        Vaikutustenarviointiraportti ja sen tiivistelmä, SWD(2018) 54 final ja SWD(2018) 55 final.
               
               
                  
                     (23)
                  
                        EUVL C […], […], s. […].
               
               
                  
                     (24)
                  
                        EUVL C , , s. .
               
               
                  
                     (25)
                  
                        Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32).
               
               
                  
                     (26)
                  
                        Euroopan parlamentin ja neuvoston direktiivi 2011/61/EU, annettu 8 päivänä kesäkuuta 2011, vaihtoehtoisten sijoitusrahastojen hoitajista (EUVL L 174, 1.7.2011, s. 1).
               
               
                  
                     (27)
                  
                        EUVL C 369, 19.1.2011, s. 14.
               
               
                  
                     (28)
                  
                        Euroopan parlamentin ja neuvoston asetus (EU) 2015/760, annettu 29 päivänä huhtikuuta 2015, eurooppalaisista pitkäaikaissijoitusrahastoista (EUVL L 123, 19.5.2015, s. 9).